Bizim ellər yerindəmi
Göydən gedən beş durnalar, 
Bizim ellər yerindəmi? 
Bir-birindən xoş durnalar, 
Bizim ellər yerindəmi?

Söhbət olurdu sazınan, 
Ördək olurdu qazınan,
Neçə incəbel qızınan 
Tuti dillər yerindəmi?

Sevib-seçib bəyəndiyim, 
Sedasına oyandığım, 
Arxasında dayandığım 
Mərd dəlilər yerindəmi?

Bəzirgana sataşdığım, 
Qumaşına bulaşdığım, 
Dönüb boyundan aşdığım 
Çənlibellər yerindəmi?

Hərdən işvə, qəmzə satan,
Mənimlə ixtilat qatan,
Gələndə at başı tutan 
Şux gözəllər yerindəmi?

Çalxalanıb döyündüyüm,
Arxa verib söyündüyüm,
Qovğa günü öyündüyüm 
Nər dəlilər yerindəmi?

Koroğlu heç deməz yalan,
İndi olub bağrı talan.
Dəmirçioğlu, Dəli Hasan,
İgid ərlər yerindəmi?
Gəraylılar